Jagten på Lars Løkke er ikke længere værdig eller etisk. Det er tid til selvransagelse blandt journalister, kommentatorer og redaktører.

Det, der sker omkring Lars Løkke i øjeblikket, er ikke rart. Et mediebillede af glammende hunde, der jager det, som opfattes som et svækket dyr. Journalister der kappes om, hvem der kan levere det næste spidse spørgsmål og den næste skærpede vinkel.

Al substans forsvinder, og tilbage står et frådende kor, der mest af alt minder om mobbende børn i en skolegård fra 1950’erne. Jeg ved, at politik er en kontaktsport og ikke for sarte sjæle. Men jeg vil have lov til at bemærke, at jeg ikke holder af det.